Okresná prokuratúra Bardejov 
Kellerova 7, 085 43 Bardejov

Sp. zn. : Pv 682/14/7701	Bardejov, 18.12.2014
EEČ : 2-54-126-2014

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Bardejov
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
stíhaného za prečin nezaplatenia dane a poistného podľa § 278 ods. 1 Tr. zákona na tom skutkovom základe,

že

ako samostatne zárobkovo činná osoba vystupujúca pod obchodným menom XXXXX  s miestom podnikania XXXXX, IČO XXXXX a súčasne ako platiteľ povinného poistného na sociálne poistenie nezaplatil v mieste podnikania, ani na inom mieste Sociálnej poisťovni, pobočka XXXXX v deň splatnosti, a to do ôsmeho dňa kalendárneho mesiaca nasledujúceho po kalendárnom mesiaci, za ktorý sa poistné platí, ani neskôr poistné na sociálne poistenie, a to za obdobie mesiacov júl až september 2012 a január 2013 až september 2014, čím takto XXXXX nezaplatil poistné v celkovej výške 3 102 eur,

lebo zanikla trestnosť činu.

Odôvodnenie:
	Uznesením povereného príslušníka Obvodného oddelenia PZ v XXXXX sp.zn. XXXXX zo dňa 02.09.2014 bolo podľa § 199 ods. 1 Tr. poriadku začaté trestné stíhanie a následne uznesením povereného príslušníka Obvodného oddelenia PZ v XXXXX sp.zn. XXXXX zo dňa 01.11.2014 bolo podľa § 206 ods. 1 Tr. poriadku vznesené obvinenie XXXXX za prečin nezaplatenia dane a poistného podľa § 278 ods. 1 Tr. zákona na tom skutkovom základe, že ako samostatne zárobkovo činná osoba vystupujúca pod obchodným menom XXXXX  s miestom podnikania XXXXX IČO XXXXX a súčasne ako platiteľ povinného poistného na sociálne poistenie nezaplatil v mieste podnikania, ani na inom mieste Sociálnej poisťovni, pobočka XXXXX v deň splatnosti, a to do ôsmeho dňa kalendárneho mesiaca nasledujúceho po kalendárnom mesiaci, za ktorý sa poistné platí, ani neskôr poistné na sociálne poistenie, a to za obdobie mesiacov júl až september 2012 a január 2013 až september 2014, čím takto XXXXX nezaplatil poistné v celkovej výške 3 102 eur.

V priebehu skráteného vyšetrovania bol do konania pribratý znalec z odboru Ekonómia a manažment, odvetvia Účtovníctvo a daňovníctvo na vypracovanie znaleckého posudku, a to uznesením povereného príslušníka Obvodného oddelenia PZ v XXXXX sp.zn. XXXXX zo dňa 16.10.2014 podľa § 142 ods. 1 Tr. poriadku. Zo záverov znaleckého posudku č.XXXXX zo dňa 28.10.2014 vypracovaného XXXXX vyplýva, že podnikateľský subjekt XXXXX mohol v lehote splatnosti uhradiť správcovi poistného, Sociálnej poisťovni, pobočka XXXXX poistné vo výške 3 102 eur za obdobie mesiacov júl až september 2012 a obdobie mesiacov január 2013 až september 2014.

K veci bol vypočutý obvinený XXXXX, ktorý uviedol, že je pravdou, že v predmetnom období neuhrádzal pravidelné mesačné odvody do Sociálnej poisťovne, ale túto povinnosť si dodatočne splnil dňa 27.11.2014 a osobne v pobočke Sociálnej poisťovne v XXXXX uhradil svoj dlh vo výške 3102 eur, o čom predložil poverenému príslušníkovi PZ doklad, a to príjmový pokladničný doklad č. XXXXX zo dňa 27.11.2014 na sumu               3102 eur, vystavený Sociálnou poisťovňou, pobočka XXXXX.                .

	Svedkyňa - poškodená XXXXX, splnomocnená zástupkyňa poškodeného - XXXXX XXXXX uviedla, že podnikateľský subjekt pod obchodným menom XXXXX ako odvádzateľ poistného na sociálne poistenie za mesiace júl až september 2012 a január 2013 až september 2014 neodvádzal mesačné poistné na sociálne poistenie, ktoré bolo splatné do ôsmeho dňa kalendárneho mesiaca nasledujúceho po kalendárnom mesiaci, za ktorý sa poistné platí, čím takto Sociálnej poisťovni, pobočka XXXXX nezaplatil poistné v celkovej výške 3 102 eur. Zároveň uviedla, že podnikateľský subjekt si túto povinnosť dodatočne splnil a dňa 27.11.2014 priamou platbou v pobočke Sociálnej poisťovne v XXXXX uhradil celý dlh za predmetné obdobie vo výške 3 102 eur.

Po vykonaní vyšetrovacích úkonov, a to výsluchov obvineného XXXXX, svedkyne XXXXX, splnomocnenej zástupkyne poškodeného - XXXXX XXXXX, zabezpečením znaleckého posudku a listinných dokladov, bol Okresnej prokuratúre XXXXX podľa § 209 ods. 1 Tr. poriadku predložený dňa 08.12.2014 vyšetrovací spis Obvodného oddelenia PZ v XXXXX sp.zn. XXXXX spolu s návrhom na zastavenie trestného stíhania podľa § 215 ods. 1 písm. h/ Tr. poriadku s poukázaním na § 86 ods. 1 písm. e/ Tr. zákona.        

Preskúmaním na vec sa vzťahujúceho vyšetrovacieho spisu bolo zistené, že sú splnené podmienky na postup prokurátora podľa ustanovenia § 215 ods. 1 písm. h/ Tr. poriadku s poukázaním na § 86 ods. 1 písm. e/ Tr. zákona, pretože obvinený XXXXX dlžné poistné  za obdobie mesiacov júl až september 2012 a január 2013 až september 2014 v celkovej výške 3102 eur dodatočne uhradil Sociálnej poisťovni, pobočka XXXXX dňa 27.11.2014, čo je zrejmé z výpovede svedkyne XXXXX, splnomocnenej zástupkyne poškodeného - XXXXX XXXXX, ako aj z príjmového pokladničného dokladu č. XXXXX zo dňa 27.11.2014 na sumu 3102 eur, vystaveného Sociálnou poisťovňou, pobočka XXXXX, ktorý predložil poverenému príslušníkovi PZ obvinený XXXXX pri svojom výsluchu konanom dňa 01.12.2014, fotokópia ktorého tvorí súčasť vyšetrovacieho spisu.

Rovnako nebolo zistené, aby obvinený XXXXX bol za obdobný čin postihnutý,  resp. aby bolo trestné stíhanie voči jeho osobe za obdobný čin zastavené z dôvodu zániku trestnosti.

V zmysle ustanovenia § 215 ods. 1 písm. h/ Tr. poriadku prokurátor zastaví trestné stíhanie, ak zanikla trestnosť činu.

V zmysle ustanovenia § 86 ods. 1 písm. e/ Tr. zákona o účinnej ľútosti, trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

V zmysle ustanovenia § 86 ods. 2 Tr. zákona trestnosť trestného činu podľa odseku 1  písm. e/ nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

Vzhľadom na vyššie citované ustanovenia a na to, že obvinený XXXXX ešte pred skončením skráteného vyšetrovania dodatočne zaplatil dlžné poistné za obdobie, za ktoré mu bolo vznesené obvinenie, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
	Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. 

	Sťažnosť má odkladný účinok. (§ 185 a nasl. Tr. por.)

JUDr. Alena Džmurová
prokurátorka